Kommissionens forordning (EF) nr. 809/2003

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår forarbejdningsnormer for kategori 3-materiale og gylle, der anvendes i komposteringsanlæg

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), ændret ved Kommissionens forordning (EF) nr. 808/2003(2), særlig artikel 32, stk. 1, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger for medlemsstaterne, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Medlemsstaterne bør således som en midlertidig foranstaltning have dispensation til at tillade, at virksomhedsledere fortsat anvender nationale regler for forarbejdningsnormer for kategori 3-materiale og gylle, der anvendes i komposteringsanlæg.

(4) For at undgå risiko for menneskers eller dyrs sundhed bør der opretholdes passende kontrolsystemer i medlemsstaterne i den periode, hvor overgangsforanstaltningerne anvendes.

(5) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Dispensation vedrørende forarbejdning af kategori 3-materiale og gylle i komposteringsanlæg

1. I henhold til artikel 32, stk. 1, i forordning (EF) nr. 1774/2002 og uanset kapitel II, del A, C og D, i bilag VI til samme forordning kan medlemsstaterne fortsat udstede individuelle godkendelser indtil den 31. december 2004 til ledere af anlæg og udstyr, således at de kan anvende nationale regler for forarbejdningsnormerne for kategori 3-materiale eller kategori 3-materiale og gylle, der anvendes i komposteringsanlæg, forudsat at de nationale regler

a) sikrer en samlet reduktion af patogener

b) udelukkende anvendes i anlæg og udstyr, der anvendte sådanne regler pr. 1. november 2002

c) er i overensstemmelse med kravene i kapitel II, del B, i bilag VI til forordning (EF) nr. 1774/2002.

2. Komposteringsanlæg skal være udstyret med:

a) udstyr til overvågning af temperatur og tid

b) registreringsanordninger til registrering af måleresultaterne

c) en passende sikring mod utilstrækkelig opvarmning, og

d) hensigtsmæssigt udstyr til rengøring og desinficering af køretøjer og containere, når de forlader komposteringsanlægget.

3. Hvert enkelt komposteringsanlæg skal have eget laboratorium eller benytte et eksternt laboratorium. Laboratoriet skal være udstyret til at kunne foretage de fornødne analyser og skal være godkendt af myndighederne.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne forordning

1. Individuelle godkendelser, som myndighederne har udstedt vedrørende forarbejdningsnormer for kategori 3-materiale eller kategori 3-materiale og gylle, der anvendes i komposteringsanlæg, inddrages straks permanent for ledere, anlæg eller udstyr, hvis betingelserne i denne forordning ikke længere er opfyldt.

2. Myndighederne inddrager alle godkendelser, der er udstedt i henhold til artikel 1, senest den 31. december 2004.

Myndighederne udsteder ikke en endelig godkendelse i henhold til forordning (EF) nr. 1774/2002, medmindre det på grundlag af deres inspektioner er godtgjort, at anlæg og udstyr som omhandlet i artikel 1 opfylder alle krav i forordning (EF) nr. 1774/2002.

3. Materiale, der ikke opfylder kravene i denne forordning, bortskaffes i overensstemmelse med myndighedernes instrukser.

Artikel 4

Ikrafttrædelse

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. maj 2003 til den 31. december 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.

(2) Se side 1 i denne EUT.